b'\n_START_ARTICLE_\nSydg\xc3\xa5ende b\xc3\xa5d fra Wadjet-hoteps grav\n_START_PARAGRAPH_\nSydg\xc3\xa5ende b\xc3\xa5d fra Wadjet-hoteps grav er en gravmodel af en b\xc3\xa5d i \xc3\x86gyptisk Samling p\xc3\xa5 Ny Carlsberg Glyptotek (\xc3\x86IN 1569). Den er 56 cm. lang, og best\xc3\xa5r af tr\xc3\xa6, kobber, tekstiler, og snor. Gravmodellen er fundet p\xc3\xa5 gravpladsen Sedment i grav nr. 2106._NEWLINE_Denne b\xc3\xa5dmodel er fundet sammen med andre gravmodeller p\xc3\xa5 gulvet ved siden af mumiekisten i manden Wadjet-hoteps grav. Ny Carlsberg Glyptotek har erhvervet de fleste af fundene fra denne grav i 1921 fra British School of Archaeology i \xc3\x86gypten. Gravmodellen er dateret til 7. \xe2\x80\x93 midten af 11. dynasti, ca. 2150-2050 f.Kr._NEWLINE_P\xc3\xa5 denne "Sydg\xc3\xa5ende b\xc3\xa5d" ser man ni personer, som alle har deres form\xc3\xa5l. I fronten af b\xc3\xa5den st\xc3\xa5r udkigsposten med en fender, der i det gamle \xc3\x86gypten var lavet af en oksehudss\xc3\xa6k fyldt med halm. Bag ham er fem m\xc3\xa6nd i gang med at s\xc3\xa6tte sejlet, og bag dem sidder to m\xc3\xa6nd, som henholdsvis holder sk\xc3\xb8det til den nedre og den \xc3\xb8vre bom. Den sidste mand p\xc3\xa5 b\xc3\xa5den sidder ved styre\xc3\xa5ren og s\xc3\xb8rger for at b\xc3\xa5den holder sin rette kurs. P\xc3\xa5 d\xc3\xa6kket af b\xc3\xa5den ligger en k\xc3\xb8lle, som man brugte til at sl\xc3\xa5 b\xc3\xa5dens fort\xc3\xb8jningsp\xc3\xa6l i jorden med.'